ไฟแนนเซียลไดเจสต์
&nbsp;
10 ส.ค. 2554

BSM แจกเงินปันผล
คณะกรรมการ บริษัท บิวเดอสมาร์ท (BSM) มีมติอนุมัติการจ่ายเงินปันผลสำหรับผลการดำเนินงานประจำปี 2552 ให้แก่ผู้ถือหุ้นที่มีชื่อในทะเบียนวันที่ 19 มี.ค. ในอัตรา 0.038 บาทต่อหุ้น
TFEX เตรียมรับสมาชิกผู้ค้าทองรายใหม่
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า คณะกรรมการบริษัทมีมติให้เปิดรับสมาชิกผู้ค้าทองเพิ่มเติม เพื่อเปิดโอกาสให้ผู้ค้าทองได้เข้ามามีส่วนร่วมพัฒนาและขยายตลาดโกลด์ฟิวเจอร์ส ปัจจุบันตลาดอนุพันธ์รับสมาชิกผู้ค้าทองจำนวน 5 ราย ซึ่งมีส่วนแบ่งการตลาดโกลด์ฟิวเจอร์สกว่า 40% ส่วนขยายระยะเวลาการซื้อขายโกลด์ฟิวเจอร์สขณะนี้ยังเร็วเกินกว่าที่จะมีข้อสรุปว่าจะดำเนินการหรือไม่
ไทยออพติคอลร่วมทุนต่างชาติ
คณะกรรมการ บริษัท ไทยออพติคอล กรุ๊ป (TOG) มีมติอนุมัติการร่วมทุนกับบริษัทต่างชาติ เพื่อลงทุนสร้างห้องแล็บฝนเลนส์พิเศษ ซึ่งจัดตั้งบริษัทในประเทศมาเลเซีย ทุนจดทะเบียน 3 ล้านริงกิต และสิงคโปร์ ด้วยทุนจดทะเบียน 2 ล้านเหรียญสหรัฐ โดยบริษัทถือหุ้นสัดส่วน 33% คาดเริ่มประกอบการได้ประมาณไตรมาส 2 ปี 2553 
นอกจากนี้ บอร์ดอนุมัติจ่ายเงินปันผลอีกหุ้นละ 0.15 บาท รวมทั้งปี 2552 แจกหุ้นละ 0.25 บาท ให้แก่ผู้ถือหุ้นที่มีชื่อในทะเบียนวันที่ 20 เม.ย. ภายในวันที่ 30 เม.ย. 2553 
มาร์เก็ตติงสินเอเซียถูกเพิกถอน
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพิกถอนความเห็นชอบ น.ส.พรทิพย์ ธงไชยเจริญสิริ อดีตผู้ติดต่อกับผู้ลงทุน บริษัทหลักทรัพย์ สินเอเซีย เป็นระยะเวลา 5 ปี ตั้งแต่วันที่ 11 ก.พ. 2553 เนื่องจากนำหลักทรัพย์ในบัญชีลูกค้าไปหาประโยชน์โดยมิชอบ รวมทั้งใช้บัญชีซื้อขายหลักทรัพย์ของผู้ลงทุนซื้อขายหลักทรัพย์ให้แก่ตนเอง และสั่งภาคทัณฑ์นางสุรวดี ศรีประเสริฐ และนายนพคุณ วงศ์รัตนะ ในการปฏิบัติหน้าที่เป็นผู้ติดต่อกับผู้ลงทุน เป็นระยะเวลา 1 ปี โดยรายนางสุรวดี เริ่มตั้งแต่วันที่ 12 ธ.ค. 2552 ส่วนรายนายนพคุณเริ่มตั้งแต่วันที่ 11 ก.พ. 2553